Mutsigiri weMDC Anopfurwa Ndokufa muBindura South
Nhengo dzeMDC muBindura dzava kugara dzakabatira ura mumaoko nekutya zviri kuitika
Imwe nhengo yeMDC, VaChenjerai Kahari, vemubhuku rekwaChireka kuBindura South, vanonzi vakapfurwa vakafa mune chimwe chitoro paChireka Shopping Centre neChipiri manheru. Vakapfura VaKahari havasi kuzivikanwa kuti ndivanani, asi panofungidzirwa kuti vatsigiri veZanu PF. Izvi zvinonzi zvakaitika mushure mekunge vatsigiri veZanu PF, vaita musangano paChireka Shopping Centre masikati eChipiri. Chiitiko ichi chinonzi chatyisa vagari vemunzvimbo iyi zvikuru, sezvo mutumbi waVaKahari vaswera uri muchitoro chavakanga vapinda vachida kutenga zvavaida. Mumwe mutsigiri weMDC mudunhu iri, VaTaurai Chiveso, avo kufambira zverufu urwu vaudza Jonga kandemiiri weStudio7 kuti vakarwa hondo nevechidiki veZanu PF vari kutyisidzira vanhu kuti vasaenda kurufu rwaVaKahari. Zvinonziwo vechidiki veZanu PF vanodarika mazana maviri, vasiya vaiswa mumusha weChipadze, muBindura Chitatu masikati, segadziriro yekurwisa vatsigiri veMDC. Vechidiki ava vanonzi vatorwa kubva kumaruwa eMt Darwin uye vatakurwa nemarhori ndokusiiwa paTendai Hall mumusha weChipadze. Vaona zvichiitika vanoti vanofungidzira kuti vechidiki ava vakachengetwa nevatsigiri veZanu PF vachimirira kuti kunze kudoke. Dzimba ina dzevatsigiri veMDC dzakaputswa muBindura makare Chipiri manheru, mumwe murume nemudzimai wake, vakarohwa nevatsigiri veZanu PF. Ukuwo, mutori wedu wenhau Taurai Shava anoti zvichitevera mhirizhonga iri kuitika kuMasvingo, vanhu gumi nemumwe vemubhuku rekwaSerima kwaGutu, vakatiza misha yavo vachienda kunotsvaga hupoteri muGweru. Dzimwe Nhau Kubva kuStudio7...